Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Rådets direktiv 67/548/EØF for så vidt angår mærkning af visse farlige stoffer i Østrig og Sverige« (1999/C 40/13)

Rådet for Den Europæiske Union besluttede den 23. november 1998 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg udpegede på sin 359. plenarforsamling af 2. og 3. december 1998, mødet den 2. december 1998, Klaus Stöllnberger til hovedordfører og vedtog med 94 stemmer for og 2 stemmer hverken for eller imod følgende udtalelse.

1. Indledning

1.1. Rådets direktiv 67/548/EØF (), senest ændret ved Kommissionens direktiv 98/73/EF (), blev indført som en foranstaltning, der skulle fjerne hindringerne for handel med farlige (kemiske) stoffer og beskytte menneskers, herunder særligt arbejdernes helbred. Som følge heraf begyndte medlemsstaterne at indføre fælles regler for klassificering, emballering og etikettering af farlige stoffer, der markedsføres. Siden 1981 har de ligeledes anvendt et fælles anmeldelsessystem for »nye« stoffer, der markedsføres. Disse fælles krav tilsigter at nå et højt sundheds- og miljøbeskyttelsesniveau inden for Fællesskabets område, som krævet i traktaten.

1.2. Bilag I til direktiv 67/548/EØF indeholder en liste over farlige stoffer, som skal klassificeres og mærkes på EU-niveau. De øvrige bilag opregner de nødvendige detaljer vedrørende systemet for klassificering, emballering og etikettering, og artikel 23 indeholder de specifikke bestemmelser hvad angår etikettering. Etiketteringen på emballage til farlige stoffer skal klart og tydeligt indeholde bl.a. et faresymbol, der angiver stoffets farlighed, standardsætninger, der angiver de særlige risici forbundet med stoffet (R-sætninger), samt standardsætninger vedrørende sikker brug af stoffet (S-sætninger).

1.3. I lyset af de foranstaltninger, der allerede er truffet i de nye medlemsstater, giver tiltrædelsestraktaten bl.a. Østrig og Sverige tilladelse til undtagelser fra disse etiketteringsbestemmelser (Østrig kan kræve anvendelse af yderligere faresymboler og S-sætninger, som ikke er indeholdt i direktivets bilag, og Sverige kan kræve anvendelse af yderlige R-sætninger, som ikke findes i bilagene til direktivet) for derigennem at tage højde for niveauet af deres normer for sundheds- og miljøbeskyttelse. Det er endvidere fastsat, at disse bestemmelser skal tages op til revision »i overensstemmelse med EF-procedurerne« inden 31. december 1998.

1.4. De fleste af tiltrædelsestraktatens undtagelser med hensyn til direktiv 67/548/EØF er blevet revideret til alle medlemsstaters tilfredshed i løbet af den fastlagte fireårs revisionsperiode (1. januar 1995-31. december 1998), hvilket vil medføre betydelige ændringer i den nuværende EF-lovgivning. Det har imidlertid ikke været muligt at afslutte revisionen af etiketteringsspørgsmålene vedrørende Østrig og Sverige til tiden.

1.5. De udestående etiketteringsspørgsmål er som følger:

1.5.1. Det supplerende østrigske piktogram for sikker bortskaffelse

Behovet for piktogrammet »overstreget skaldespand« vedrørende bortskaffelse af visse farlige stoffer og deres emballering er fortsat under overvejelse. Lignende etiketteringskrav vil sandsynligvis blive indarbejdet i et kommende direktivforslag fra Kommissionen om »farligt husholdningsaffald«, men det er ikke sandsynligt, at et sådant forslag vil blive vedtaget inden udgangen af 1998.

1.5.2. Den supplerende østrigske S-sætning

»Der findes modgift, lægepersonalet retter henvendelse til giftinformationscentret« vedrørende modforholdsregler i tilfælde af ulykker har (foreløbig) ikke fundet støtte fra et flertal af nationale eksperter (), navnlig fordi giftinformationscentrene er organiseret meget forskelligt i medlemsstaterne. Men Rådets resolution 90/C329/03 () vedrørende »fremme af forebyggelse og behandling af akut menneskelig forgiftning« opfordrer til et fælles informations- og samarbejdssystem hvad angår disponible modgifte.

1.5.3. Den supplerende svenske R-sætning R-322

»Kan volde skade ved indtagelse« informerer om »moderat skadelige« akutte orale virkninger. For sådanne virkninger vil de igangværende drøftelser i OECD om klassificering og etikettering snart munde ud i en internationalt harmoniseret ordning, der, når den er blevet vedtaget, kan medføre en revision af direktiv 67/548/EØF.

1.5.4. Den supplerende svenske R-sætning R-340

Anvendes for visse kræftfremkaldende stoffer, som inden for Fællesskabet er dækket af R-sætning R-40. Sverige foreslår en ændring af ordlyden i R-40. Da andre farekategorier end »kræftfremkaldende« er involveret, kræver dette en grundig gennemgang, som eksperterne har vedtaget at give højeste prioritet.

2. Kommissionens forslag

2.1. Det foreliggende direktivforslag, som bygger på traktatens artikel 100 A, har til formål at ændre direktiv 67/548/EØF, så der opnås en yderligere frist på to år til at afslutte revisionen af de udestående etiketteringsspørgsmål vedrørende farlige stoffer i Østrig og Sverige. Derudover sikrer forslaget ensartede betingelser for markedsføring af farlige stoffer og farlige præparater, idet Rådet for nyligt har accepteret at indarbejde visse uløste undtagelser fra tiltrædelsestraktaten for Østrig og Sverige i den fælles holdning vedrørende det verserende direktivforslag om »klassificering, emballering og mærkning af farlige præparater« () for en begrænset tidsperiode på to år fra 1. januar 1999 til 31. december 2000.

2.2. Forslaget om ændring af direktiv 67/548/EØF indeholder følgende punkter:

- tilføjelse til artikel 23 af et stk. 5, som giver Østrig mulighed for at kræve anvendelse af ovennævnte mærkningselementer;

- tilføjelse til artikel 23 af et stk. 6, der giver Sverige mulighed for at kræve anvendelse af de ovennævnte supplerende R-sætninger.

2.2.1. Disse undtagelser er begrænset til perioden fra 1. januar 1999 til 31. december 2000.

3. Bemærkninger

3.1. Det Økonomiske og Sociale Udvalg støtter Kommissionens forslag om ændring af artikel 23 i direktiv 67/548/EØF, således at Østrig og Sverige under hensyntagen til deres niveau for sundhedsog miljøbeskyttelse fortsat kan kræve anvendelse af supplerende mærkningselementer for farlige stoffer fra 1. januar 1999 til 31. december 2000.

3.2. I denne forbindelse ønsker ØSU at pege på de nye folkesundhedskrav i Amsterdam-traktaten, hvor det i artikel 152 hedder, at »Der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter«, hvilket også omfatter reglerne i relation til det indre markeds harmonisering.

3.3. ØSU opfordrer indtrængende Kommissionen til at fortsætte det yderligere arbejde, der er planlagt vedrørende revision af de eksisterende farekategorier og gennemgang af de internationalt harmoniserede normer for klassificering af farlige stoffer.

3.4. Derudover ønsker ØSU særligt at understrege følgende punkter:

3.4.1. Dette arbejde bør afsluttes i tide forud for revisionen af direktivet om klassificering, emballering og etikettering af farlige stoffer, der skal gennemføres inden 31. december 2000.

3.4.2. Relevante konklusioner bør ligeledes drages inden for samme tidsramme vedrørende alle andre »tilknyttede initiativer«, så der på et solidt grundlag kan foretages en revision af denne og/eller anden relevant EU-lovgivning. Sådanne »tilknyttede initiativer« bør omfatte »farligt husholdningsaffald« og disponible modgifte, omtalt i Rådets resolution 90/C329/03.

Bruxelles, den 2. december 1998.

Beatrice RANGONI MACHIAVELLI

Formand for Det Økonomiske og Sociale Udvalg

() EFT L 196 af 16.8.1967, s. 1.

() 24. tilpasning til det tekniske fremskridt, EFT L 305 af 16.11.1998.

() Kommissionens arbejdsgruppe »Klassificering og etikettering af farlige stoffer - sundhedsvirkninger«, som omfatter eksperter fra medlemsstaterne, Norge, industrien og europæiske fagforeninger.

() EFT C 329 af 31.12.1990 - ØSU's udtalelse EFT C 124 af 21.5.1990.

() Forslag: EFT C 283 af 26.9.1996; C 337 af 7.11.1997 - ØSU's udtalelse: EFT C 158 af 26.5.1997.